b'\n_START_ARTICLE_\nSpermatogeneza\n_START_SECTION_\nSpermatocitogeneza\n_START_PARAGRAPH_\nPri sesalcih se spermatogeneza za\xc4\x8dne s spolno zrelostjo in traja do pozne starosti. Poteka vzdol\xc5\xbe testisovega kanal\xc4\x8dka, v katerem tik ob bazalni lamini le\xc5\xbei plast spermatogonijev (s \xc5\xa1tevilom kromosomov 2n), ki se mno\xc5\xbei\xc4\x8dno mitoti\xc4\x8dno delijo. Med spolnimi celicami so tudi Sertolijeve celice, ki nastajajo\xc4\x8dim semen\xc4\x8dicam dajejo oporo in jih prehranjujejo. Nekatere od celic, ki so rezultat delitve spermatogonijev, preidejo v dobo rasti in se diferencirajo v primarne spermatocite, ki so precej ve\xc4\x8dji od spermatogonijev.\n_START_SECTION_\nMejozna delitev\n_START_PARAGRAPH_\nV primarnih spermatocitih se za\xc4\x8dne prva mejoti\xc4\x8dna delitev. S kon\xc4\x8dano prvo mejoti\xc4\x8dno delitvijo nastanejo sekundarni spermatociti, ki imajo \xc5\xbee reducirano haploidno (n) \xc5\xa1tevilo kromosomov, ki so sestavljeni iz dveh kromatid. Po kon\xc4\x8dani drugi mejoti\xc4\x8dni delitvi iz sekundarnih spermatocitov nastanejo spermatide, ki so haploidne, njihovi kromosomi so iz ene kromatide. Spermatide le\xc5\xbeijo v bli\xc5\xbeini svetline testisovega kanal\xc4\x8dka.\n_START_SECTION_\nSpermiogeneza\n_START_PARAGRAPH_\nIz spermatide se v procesu spermatohistogeneze (spermiogeneze) diferencira funkcionalni spermij. Zanj je zna\xc4\x8dilno, da ima zelo malo citoplazme, bi\xc4\x8dek, s katerim se aktivno premika in v svojem sprednjem delu ali glavici mo\xc4\x8dno kondenzirano in obi\xc4\x8dajno podalj\xc5\xa1ano jedro ter za spermij specifi\xc4\x8den membranski organel akrosom. Akrosom nastane z zdru\xc5\xbeevanjem me\xc5\xa1i\xc4\x8dkov, ki nastajajo v Golgijevem aparatu. Vsebuje hidroliti\xc4\x8dne encime (npr. hialuronidaza), ki so potrebni za prodiranje spermija skozi ovojnice jaj\xc4\x8dne celice med oploditvijo. Glavico in bi\xc4\x8dek spermija povezuje vrat, nekoliko \xc5\xa1ir\xc5\xa1i del, v katerem je mitohondrij, ki ovija za\xc4\x8detni del aksoneme bi\xc4\x8dka in zagotavlja ATP za njegovo gibanje._NEWLINE_V procesu spermatogeneze ostajajo celice po delitvah, tako po mitozi spermatogonijev kot po obeh mejoti\xc4\x8dnih delitvah, med seboj povezane s citoplazmatskimi mosti\xc4\x8dki vse do kon\xc4\x8dne diferenciacije v spermije. Njihova diferenciacija poteka pod vplivom diploidnega genoma. \xc5\xa0ele zreli spermiji se lo\xc4\x8dijo med seboj in se sprostijo v svetlino testisovega kanal\xc4\x8dka.'